Ráðdeildin : Þú kaupir jólagjöf – hvert fer peningurinn ? Fréttablaðið / Sigtryggur Ari Konráð S. Guðjónsson Auglýsing Jólin ganga senn í garð og óhætt að segja að jólaverslunin sé hafin af fullum krafti eftir „ svartan föstudag “ og „ net-mánudag “ . Umfang jólaverslunar hleypur á milljörðum króna , en í hvað fara þessir milljarðar ? Glænýjar tölur Hagstofunnar um rekstur fyrirtækja varpa ljósi á svarið . Sundurliðuð velta , eða rekstrartekjur , í smásöluverslun í heild sinni sýna að langstærsti kostnaðarliður smásölu er vöru - og hráefniskostnaður , sem kemur lítið á óvart . Næststærsti liðurinn er launakostnaður en þar á eftir annar rekstrarkostnaður . Gögnin sýna þróunina allt aftur til 2002 en síðan þá hafa orðið tiltölulega litlar breytingar á skiptingunni en veltan hefur aukist um 53 prósent í samræmi við fólksfjölgun og aukinn kaupmátt . Á meðan rekstrarhagnaður hefur hlutfallslega staðið í stað hefur vægi launa - og rekstrarkostnaðar aukist á kostnað vöru - og hráefnisnotkunar . Ef við skoðum svo rekstrarhagnað nánar má sjá að ein af hverjum 100 krónum sem heimilin vörðu í smásöluverslun 2018 var greidd út í arð . Höfundur er hagfræðingur Viðskiptaráðs Íslands .